
A viszonteladási ár megkötésről adott ki tájékoztató anyagot a GVH elnöke a jogkövetésre törekvő vállalkozások számára
A Gazdasági Versenyhivatal (GVH) elnöke tájékoztató füzetet adott ki az egyik legelterjedtebb versenyjogi jogsértésről, a viszonteladási árak megkötéséről. A viszonteladási árak megkötése csökkenti a versenyt a kereskedők között, mesterségesen magasan tartja az árakat, melynek végső soron a fogyasztók látják kárát. A GVH elnökének célja, hogy felhívja a beszállítók figyelmét a problémás gyakorlatokra, és részletesen bemutassa, hogyan alakítható ki jogkövető magatartás. A tájékoztató segítséget nyújt azon kereskedők számára is, akik ilyen ármegkötésekkel találják szembe magukat beszállítóikkal való tárgyalásaik során. A GVH a vállalkozások aktív támogatása érdekében megküldte a tájékoztatót az országos, illetve a megyei kereskedelmi és iparkamaráknak.
A Gazdasági Versenyhivatal rendszeresen találkozik azzal a gyakorlattal, miszerint a beszállítók vagy gyártók előírják viszonteladóiknak (jellemzően nagy-, vagy kiskereskedőknek), hogy milyen áron értékesíthetik termékeiket. Ez a gyakorlat a versenyjogban a viszonteladási árak rögzítéseként (resale price maintenance, röviden: RPM) ismert, amit több módon is elérhetnek a beszállítók. Például fix vagy minimum árat határoznak meg a szerződésben, de akár szóbeli megállapodások alapján is előállhatnak ilyen helyzetek.
Az RPM az egyik legsúlyosabb jogsértésnek minősül mind a magyar, mind az európai versenyjogban. Az RPM piaci versenyre gyakorolt káros hatásai jelentősek lehetnek, mert:
megszűnik a kereskedők önálló árképzése;
a termékek árai magasabbak lesznek az árverseny hiánya miatt;
a magasabb árak következtében a fogyasztói kereslet csökken;
csökken a piaci hatékonyság és az innováció;
végső soron csökken a fogyasztói jólét.
A gyakorlat jogsértő jellege alapvetően nem függ a beszállító vállalkozás méretétől, top cégek, valamint kis- és középvállalkozások is egyaránt elkövethetik. A GVH akkor is megállapíthat jogsértést, ha az árrögzítést nem ellenőrizték, a megállapodás ellenére végül nem alkalmazták, avagy csak „véletlenül” került a szerződésbe.
A kulcs: a kereskedő árképzési szabadságának fennmaradása
A beszállító gyakorlatának értékelésekor kulcsfontosságú kérdés, hogy a viszonteladó árképzési szabadsága fennmarad-e, avagy csorbításra kerül. Lehet több olyan eset is, melyekben nem minősül jogsértőnek a viszonteladási árakkal kapcsolatos egyeztetés:
Az árak szigorúan ajánlásként jelennek meg a beszállító részéről, aki semmilyen nyomást nem gyakorol a kereskedőre azok alkalmazását illetően.
A beszállító és a kereskedő azonos tulajdonosi körbe tartoznak.
A beszállító maximális árakat határozott meg, és nem alkalmazta azokat burkolt minimum, vagy fix árként.
Az ármeghatározás ügynöki megállapodás keretében történik, ahol a kereskedő nem vállal pénzügyi kockázatot.
A GVH javaslatai a vállalkozások számára
A versenyhatóság a beszállítók számára azt javasolja, hogy üzleti gyakorlataik felülvizsgálatai során ügyeljenek arra, hogy a kereskedők számára nem határoznak meg kötelező árakat sem fix, sem minimum jelleggel. Amennyiben ajánlott árakat alkalmaznak, ügyeljenek arra, hogy fenntartsák a kereskedő szabad választásást az attól való eltérést illetően. Ne helyezzenek kilátásba szankciókat, ne „győzködjék” a kereskedőket, és ne monitorozzák, hogy betartják-e az ajánlást.
Amennyiben egy beszállító üzleti gyakorlatainak értékelése során arra a következtésre jut, hogy jelenleg vagy korábban rögzített viszonteladói árakat alkalmazott, ajánlott a Gazdasági Versenyhivatalhoz fordulnia engedékenységi kérelem keretében. Így a beszállító bírságcsökkentésre és akár a bírság teljes elengedésére is jogosult lehet. Ez utóbbira biztosan nem lesz jogosult a vállalkozás, amennyiben a jogsértő gyakorlatot saját észlelésben vagy más piaci jelzés alapján tárja fel a GVH.
Nem csak a beszállítóknak érdemes felülvizsgálni üzleti gyakorlataikat. Bár a viszonteladók jellemzően kisebb döntési szabadsággal rendelkeznek, és gyakran elszenvedői az árrögzítésnek, ez nem jelenti azt, hogy nem lehetnek felelősek a jogsértésben. Ha egy kereskedő aktívan kéri vagy ösztönzi a beszállítóját az árrögzítés alkalmazására, avagy tudatosan együttműködik egy ilyen stratégia megvalósításában, akkor szintén jogsértést követhet el. Ilyenkor a viszonteladónak is érdemes engedékenységi kérelemmel fordulnia a GVH-hoz. Amennyiben egy kereskedő úgy látja, hogy vele szemben a fentebb ismertetett viszonteladói árrögzítést alkalmazzák, akkor panasszal vagy bejelentéssel fordulhat a versenyhatósághoz.
A Gazdasági Versenyhivatal vizsgálói által összeállított tájékoztató füzet ingyenesen elérhető a nemzeti versenyhatóság weboldalán.

